Uredba Komisije (EGS) št. 1304/91

z dne 17. maja 1991

o spremembi Uredbe (EGS) št. 2159/89 o določitvi podrobnih pravil za izvajanje posebnih ukrepov za oreške in rožiče, kakor predvideva naslov IIa Uredbe Sveta (EGS) št. 1035/72

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta (EGS) št. 1035/72 z dne 18. maja 1972 o skupni ureditvi trga za sadje in zelenjavo [1], kakor je bila spremenjena z Uredbo (EGS) št. 3920/90 [2], in zlasti člena 14g Uredbe,

ker je Uredba Komisije (EGS) št. 2159/89 [3], kakor je bila spremenjena z Uredbo (EGS) št. 3403/89 [4], predvidela možnost za spremembo načrtov za izboljšanje kakovosti in trženja v času njihovega izvajanja; ker je treba opredeliti pogoje, pod katerimi je mogoče ugoditi zahtevkom za spremembo načrtov; ker je treba, v primeru zahtevkov, ki se predložijo zato, da se upošteva povečanje površine zadevnih sadovnjakov kot rezultat vstopa novih članov v organizacijo proizvajalcev, vse spremembe pregledati po določenem obdobju izvajanja načrtov in delovanja teh organizacij, pri čemer mora to obdobje omogočiti oceno stabilnosti organizacij in napredka v izvajanju načrtov po njihovi potrditvi;

ker je treba zagotoviti pravilno uporabo sredstev Skupnosti; ker je v ta namen treba omejiti odstotek odobrenih predujmov za letne faze izvajanja načrtov za izboljšanje kakovosti in trženja, izplačilo za letno fazo pa odobriti samo po dejanskem plačilu za letno fazo predhodnega leta; ker je treba hkrati predpisati, da morajo predložena dokazila omogočiti nadzor in preverjanje napredka pri opravljanju dela na celotnem območju sadovnjakov, ki so zajeti v načrtu;

ker Upravljalni odbor za sadje in zelenjavo ni podal mnenja v roku, ki ga je določil njegov predsednik,

SPREJELA NASLEDNJO UREDBO:

Člen 1

Uredba (EGS) št. 2159/89 se spremeni:

1. Člen 8(4) se nadomesti z:

"4. Za zahtevek za spremembo načrta pristojni organ sprejme odločitev po podrobnem pregledu predložene dokazne dokumentacije in ob upoštevanju meril iz drugega pododstavka odstavka 2 ter v skladu s postopkom iz tega odstavka. Na podlagi želenega povečanja površine, zajete v načrtu, se lahko vloži samo en zahtevek za spremembo načrta, zlasti za povečanje števila članov proizvajalcev, in to od četrtega leta po odobritvi načrta. Zahtevku je treba priložiti poročilo, v katerem so opisane spremembe površin sadovnjakov zadevne organizacije kot rezultat vstopa novih članov ali izstopa članov v času od predložitve načrta, in napredek pri izvajanju načrta v času od njegove odobritve.

Pristojni organ sprejme odločitev v zvezi s temi zahtevki potem, ko je opravil pregled na kraju samem raznih vidikov iz drugega pododstavka odstavka 2 in napredka pri izvajanju načrta, kakor tudi vse dokazne dokumentacije v zvezi z zahtevkom za spremembo načrta. Poročilo o tem pregledu se priloži obvestilu Komisiji v skladu s zgornjim odstavkom.

Rok za izvedbo spremenjenega načrta pod nobenimi pogoji ne sme preseči prvotno določenega roka."

2. Členu 8(5) se vstavi naslednji pododstavek:

"Pristojni organ mora zabeležiti kakršno koli zmanjšanje površine sadovnjakov, zajetih v načrtu, ki je posledica zmanjšanja števila članov organizacije proizvajalcev."

3. Tretjemu pododstavku člena 19 se doda:

"Zahtevki za pomoč morajo vsebovati vse potrebne podatke za ugotavljanje geografskega položaja dela zadevnega sadovnjaka, ki ga zajema vsaka vrsta dela, opravljena v zadevnem letnem obdobju. Računi in dokazila morajo vsebovati podrobna sklicevanja na tisti del sadovnjaka, v katerem je bilo zadevno delo opravljeno."

4. Člen 22a(3) se nadomesti z:

"3. Za pomoč za izvajanje načrta se zahtevki za izplačilo predujma lahko vložijo po odobritvi načrta v obliki, ki je določena v Prilogi VII. Za vsako leto izvajanja načrta se sme vložiti samo en zahtevek, ob predložitvi dokaza, da se je začela letna faza izvajanja. Tak dokaz je sestavljen iz dokazil, ki se nanašajo na najmanj 50 % ocene iz točke 7 Priloge VII. Zahtevek vsebuje vse podatke, potrebne za identifikacijo tistega dela sadovnjaka, ki ga pokrivajo različne vrste dela, ki sestavljajo letno fazo.

Izplačani predujem na prispevek Skupnosti ne sme presegati 50 % letnega finančnega prispevka Skupnosti iz člena 14d(2) Uredbe (EGS) št. 1035/72. Plačilo je pogojeno z dejanskim izplačilom 50 % prispevka države članice, kakor je opredeljen v zgornjem členu.

Vendar pa skupna vsota predujmov iz prejšnjega pododstavka ne sme presegati 50 % zneska iz člena 2 Uredbe (EGS) št. 790/89. Razmerje, ki se uporabi za pretvorbo najvišjega zneska predujmov v nacionalno valuto, je kmetijsko menjalno razmerje, ki je veljalo dne 1. septembra pred zahtevkom za predujem.

Plačilo predujma in plačilo pomoči za letno fazo izvajanja nista mogoča, dokler niso bila izvršena vsa plačila v zvezi s predhodno letno fazo v skladu s pogoji, določenimi v členih 19 in 20."

5. Na koncu Priloge III. D. 1 se vstavi:

"Načrt mora opredeliti natančno lokacijo zemljišč, na katerem se izvede vsak od ukrepov."

6. V Prilogi VII:

(a) v "A. Izdatki, upravičeni do povračila", točka 4, se "0,44" nadomesti z "0,275";

(b) v "B. Najvišji dovoljeni znesek predujma", točka 1, se "0,90" nadomesti z "0,50".

Člen 2

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 17. maja 1991

Za Komisijo

Ray Mac Sharry

Član Komisije

[1] UL L 118, 20.5.1972, str. 1.

[2] UL L 375, 31.12.1990, str. 17.

[3] UL L 207, 19.7.1989, str. 19.

[4] UL L 328, 14.11.1989, str. 23.

--------------------------------------------------